Region Nordjylland vil åbne en regionsklinik i Aalborg, og det vækker stor undren hos de praktiserende læger. - Oprettelse af en regionsdrevet lægeklinik er omkostningstungt og væsentligt dyrere end en klinik på almindelige overenskomstvilkår. PLO-Nordjylland og regionen samarbejder om at sikre lægedækningen i hele regionen, men vi finder denne enegang fra regionens side om at oprette en regionsklinik ødelæggende for samarbejdet, lyder kritikken fra de praktiserende lægers formand i Nordjylland, Annemette Astrup. - De praktiserende læger undrer sig og savner forståelse for, at regionen netop nu vælger at åbne en regionsklinik i Aalborg. En plan, som PLO-Nordjylland ikke på forhånd er blevet orienteret om.  PLO-Nordjylland har netop tidligere på ugen sendt et brev til samtlige praktiserende læger i Aalborg Kommune med appel om, at lægepraksis åbner for tilgang. Det har allerede betydet, at flere læger i Aalborg har givet tilsagn om at åbne for tilgang af 250 patienter. Det dækker behovet aktuelt, lyder det fra formanden. Regionen: Vi sover med bukserne på Hos Region Nordjylland er man glade for, at lægerne har fundet kapacitet til at betjene yderligere 250 patienter. Men det er ikke nok, frygter man. - Det er en ny situation, som er fint for alle. At oprette en regionsklinik er jo et velkendt redskab og en mulighed for regionen. Men vi er da større tilhængere af, at lægerne kan øge kapaciteten. Det er jo at foretrække, siger afdelingchef Peter Larsen fra Region Nordjylland. - Vi er i løbende dialog med lægerne, og vi skal mødes allerede i næste uge. Men vi er nødt til at sove med bukserne på. Vi har jo forsyningspligten af lægehjælp til borgerne i Aalborg, så vi er nødt til at være fremsynede, når lægemanglen er så stor. Det tager jo lang tid at oprette en klinik med personale og udstyr, forklarer han. - Om de 250 nye pladser så er nok, det må vi drøfte med lægerne på mødet i næste uge, siger Peter Larsen. Den nye regionsklinik er ikke oprettet, og hvornår det i givet fald kommer til at ske er ikke på plads. OPDATERET 12.51 med svar fra regionen.

Opsummering:
De praktiserende læger i Nordjylland udtrykker stor undren og savner forståelse for Ulla Astmans planer om at åbne en regionsklinik i Aalborg.